CELEX: 62019TN0013
Language: hu
Date: 2019-01-08 00:00:00
Title: T-13/19. sz. ügy: 2019. január 8-án benyújtott kereset – Cseh Köztársaság kontra Bizottság

18.3.2019   
            
            
               HU
            
            
               Az Európai Unió Hivatalos Lapja
            
            
               C 103/48
            
         
      2019. január 8-án benyújtott kereset – Cseh Köztársaság kontra Bizottság
      (T-13/19. sz. ügy)
      (2019/C 103/63)
      Az eljárás nyelve: cseh
      
         Felek
      
      
         Felperes: Cseh Köztársaság (képviselők: M. Smolek, J. Vláčil és O. Serdula meghatalmazottak)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  állapítsa meg, hogy az Európai Bizottság megsértette az Európai Unióról szóló szerződés – Európai Unió Alapjogi Chartájának 47. cikkével összefüggésben értelmezett – 4. cikkének (3) bekezdéséből eredő kötelezettségeit azáltal, hogy a Cseh Köztársaság által 40 482 255 CZK tradicionális saját forrás feltételes rendelkezésre bocsátásával kapcsolatban nem indított a Cseh Köztársasággal szemben e tekintetben kötelezettségszegés megállapítása iránti eljárást, vagy nem fizette vissza a vitatott összeget; és
               
            
                  —
               
               
                  az Európai Bizottságot kötelezze a költségek viselésére.
               
            
         Jogalapok és fontosabb érvek
      
      Keresete alátámasztása érdekében a felperes egyetlen egy jogalapra hivatkozik.
      A Cseh Köztársaság szerint az Európai Bizottság azon kötelezettsége, hogy a fent említett módon járjon el, a lojális együttműködésnek az Európai Unióról szóló szerződés 4. cikkének (3) bekezdésében előírt, az Európai Unió Alapjogi Chartájának 47. cikkében megállapított hatékony jogorvoslattal összefüggésben értelmezett elvéből ered.
      Mivel az Bíróság ítélkezési gyakorlata (1) szerint csak a Bíróság dönthet kötelezettségszegés megállapítása iránti eljárások keretében kötelező jelleggel a tagállam és az Európai Bizottság közötti, a tradicionális saját források tárgyában folyó jogvitákban, az Európai Bizottságnak a szóban forgó feltételes kifizetés végrehajtásával kapcsolatban haladéktalanul ilyen eljárást kell indítania, vagy vissza kell fizetnie ezen összeget, ha nem talál alapot az ilyen eljárás megindítására.
      A Cseh Köztársaság a vitatott összeget már 2015-ben befizette a Bizottság számlájára. Az Európai Bizottság azonban nem indított kötelezettségszegés megállapítása iránti eljárást ebben az ügyben, és nem fizette vissza a neki feltételesen fizetett szóban forgó összeget, bár a Cseh Köztársaság hivatalosan felhívta őt annak megtételére. A Cseh Köztársaság ezért úgy véli, hogy teljesülnek a Bizottság tétlenségének a megállapításához szükséges feltételek.
      
         (1)  2017. október 25-i Szlovákia kontra Bizottság ítélet (C-593/15 P és C-594/15 P, EU:C:2017:800); 2017. október 25-i Románia kontra Bizottság ítélet (C-599/15 P, EU:C:2017:801).